《癸水亭观荷花一首》
宋代·刘克庄

执热屏人事，偃卧慵巾裳。
过门二三友，失喜跣下床。
鸣驺出华陌，联辔遵野塘。
崇轩俯万荷，濯濯涵波光。
都忘瘴海中，疑堕玉井傍。
远无膏粉气，近有冰雪凉。
制叶可以衣，采菂可以尝。
离骚谱灵草，品尔列众芳。
似曾识三闾，安肯肖六郎。
词人更儇薄，比咏犹妃嫱。
曷不观兹华，意色和而庄。
风吹月露洗，岂若冶与倡。
众方慕绝艳，谁能参微香。
余诗纵枯淡，一扫时世妆。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。